Hr Lauri Läänemets

Siseminister

 19. november 2024
KIRJALIK KÜSIMUS

**Sündide registreerimine**

Lugupeetud siseminister

Valitsusel on plaanis muuta sünni registreerimise korda, mille järgi sünni registreerimine hakkab olema piiratud vaid 16 maakonnakeskuses asuvate kohalike omavalitsuste üksusega. See tähendab, et kõikides linna- ja vallavalitsustes sünni registreerimise teenust enam ei pakutaks.

Olen seisukohal, et sünni registreerimise viimine maakonnakeskustesse ei parandaks teenuse kvaliteeti ega vähendaks kulusid. Antud muudatuse plaan ei ole välja töötatud mõeldes teenust vajava inimese vajadustele ja mugavusele.

Eeltoodust tulenevalt palume Teil vastavalt järgmistele küsimustele:

1. Miks on eelnõus ette nähtud piirata sünni registreerimist ainult 16 maakonnakeskuse kohaliku omavalitsuse üksusele? Arvestades, et linna- ja vallavalitsuste ülesanne on tagada avalike teenuste kättesaadavus inimestele võimalikult lähedal, kas olete kaalunud jätkata senise korraga, mis võimaldab lapse sündi registreerida kõikides linna- ja vallavalitsustes?

2. Palun selgitage, millised uuringud või analüüsid kinnitavad, et teenuse kvaliteet ja ametnike kompetents paranevad, kui sünni registreerimine viiakse 16 maakonnakeskusesse? Samuti, kas on andmeid, mis toetavad väidet, et see vähendaks kohaliku omavalitsuse üksuste koolitus- ja ülalpidamiskulusid?

 3. Kuna enamikus kohalikes omavalitsustes tegeleb sama ametnik nii elukoha kui ka sünni registreerimisega, kas poleks mõistlikum säilitada senine teenuste korraldus? See tagaks teenuse järjepidevuse ja võimaldaks peredel registreerida sündi kiirelt ja mugavalt nende elukohale lähimas omavalitsuses, vähendades sellega perede ja kohalike omavalitsuste ebamugavusi.

 4. Kas siseministeerium on valmis kaaluma elanikele lähedase teenuse tagamise olulisust ja loobuma piirangutest, mis võivad kaasa tuua lisakoormust peredele ja kohalikele omavalitsustele? Ootame Teie põhjalikku vastust, mis aitaks mõista kavandatavate muudatuste põhjendatust ja mõju kohalikele omavalitsustele ning elanikele.

Lugupidamisega

/allkirjastatud digitaalselt/

Vladimir Arhipov

Riigikogu liige